तीस साल से ज्यादा हो गए। 'सारांश' 25 मई 1984 को रिलीज हुई थी। राजश्री प्रोडक्शन की इस फिल्म ने महेश भट्ट को नाम और यश दिया। हालांकि इसके पहले 'अर्थ' आ चुकी थी। शबाना आजमी और स्मिता पाटिल की 'अर्थ' विवाहेतर संबंध पर कुछ जरूरी सवाल खडे करती है और औरतों के पक्ष में जाती है। इस फिल्म से प्रभावित होकर ताराचंद बडज़ात्या ने महेश भट्ट को निमंत्रित किया था। उन्होंने महेश भट्ट को खुली छूट दी थी, लेकिन जब फिल्म के वृद्ध नायक बीवी प्रधान के नास्तिक होने की उन्हें जानकारी मिली तो उन्होंने स्क्रिप्ट में बदलाव के लिए दबाव डाला। तब उनके बेटे राजकुमार बडज़ात्या ने सलाह दी कि निर्देशक पर ऐसे दबाव नहीं डाले जा सकते। वह किरदारों को अपनी सोच से ही गढेगा और लिखेगा। इस स्थिति से नाखुश होने के बाद भी उन्होंने फिल्म बनाने की सहमति दे दी थी।